Diari Oficial de la Generalitat Valenciana


Sumari del DOGV 10478, del 05-12-2024 (2024/12900)

RESOLUCIÓ de 29 de novembre de 2024, de la Secretaria Autonòmica d’Educació, per la qual es convoca el curs de formació per al desenrotllament de la funció directiva i el curs d’actualització de les competències directives, establits en l’article 1 del Reial decret 894/2014, de 17 d’octubre.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10205

Data del DOGV
:   05-12-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12586

CVE
:   XLVC-O-2526-89275

Data del document
:   29-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d’educació, reformula l’apartat 6 de l’article 135 d’esta llei, i establix que qui haja superat el procediment de selecció de les direccions dels centres públics haurà de superar un programa de formació sobre competències per a l’exercici de la funció directiva de manera prèvia al seu nomenament. Les característiques d’esta formació seran establides pel Govern, en col·laboració amb les administracions educatives, i tindran validesa en tot l’Estat.

El Reial decret 894/2014, de 17 d’octubre, pel qual es despleguen les característiques del curs de formació sobre el desenrotllament de la funció directiva establit en l’article 134.1.c de la Llei orgànica 2/2006, de 3 de maig, d’educació, així com les dels corresponents cursos d’actualització de competències directives, establix en el preàmbul que el curs de formació sobre el desenrotllament d’esta funció proporcionarà les competències genèriques i específiques que, centrades i orientades a les activitats directives, tinguen utilitat pràctica en entorns educatius.

Este reial decret, en l’article 2.6, establix que els cursos de formació sobre el desenrotllament de la funció directiva, una vegada superats, tenen una vigència indefinida. No obstant això, una vegada transcorregut el termini de huit anys des de l’expedició del certificat corresponent, s’haurà de dur a terme l’actualització dels continguts sobre els quals s’exercixen les competències necessàries per a l’exercici de la funció pública docent, mitjançant la superació dels continguts corresponents dels cursos d’actualització.

La Resolució de 22 de juliol de 2024, del conseller d’Educació, Cultura, Universitats i Ocupació, per la qual s’establix el pla anual de formació permanent del professorat corresponent al curs 2024-2025 i la redefinició dels CEFIRE específics de la Comunitat Valenciana, inclou entre les seues línies estratègiques la direcció i lideratge en els centres educatius. A més, en esta resolució s’establix la creació del CEFIRE de Lideratge, entre les funcions principals del qual s’inclou la gestió i el desenrotllament dels cursos de formació destinats a l’acreditació docent de la funció directiva.

Per tot això, en virtut de les competències que em conferix l’article 7 del Decret 166/2024, de 12 de novembre, del Consell, d’aprovació del Reglament orgànic i funcional de la Conselleria d’Educació, Cultura, Universitats i Ocupació,

RESOLC

*Primer. Objecte*

L’objecte d’esta resolució és convocar el curs de formació per al desenrotllament de la funció directiva i el curs d’actualització de les competències directives establits pel Reial decret 894/2014, de 17 d’octubre, pel qual es despleguen les característiques dels esmentats cursos.

*Segon. Curs de formació per al desenrotllament de la funció directiva i curs d’actualització de les competències directives*

1. Es convoca el curs de formació per al desenrotllament de la funció directiva i el curs d’actualització de les competències directives, que permeten obtindre el certificat requerit per a complir el requisit de formació previ al nomenament del càrrec de la direcció d’un centre educatiu públic, el programa del qual apareix en l’annex I. Estos cursos tenen l’objectiu bàsic de facilitar l’adquisició de les competències necessàries per a exercir les funcions pròpies de la direcció dels centres educatius el titular dels quals és la Conselleria d’Educació, Cultura, Universitats i Ocupació.

2. D’acord amb el Reial decret 894/2014, de 17 d’octubre, els cursos tenen una estructura modular composta per set mòduls d’una extensió variable, segons el seu contingut, i s’impartiran en la modalitat a distància, mitjançant la utilització de sistemes telemàtics o electrònics que garantisquen la deguda constància de la participació i l’aprofitament per part dels participants. Els continguts dels mòduls estan detallats en el programa formatiu per al desenrotllament de la funció directiva que es publica com a annex I.

3. El curs de formació per al desenrotllament de la funció directiva tindrà una duració de 130 hores, i el curs d’actualització de les competències directives, de 70 hores. Els dos cursos es realitzaran durant el primer quadrimestre de 2025.

La primera sessió, síncrona telemàtica, es realitzarà a través de la plataforma Teams. La resta de la formació es realitzarà en la plataforma educativa d’ensenyament-aprenentatge Aules. Tota la formació serà coordinada i gestionada pel CEFIRE de Lideratge Educatiu juntament amb la Subdirecció General de Formació del Professorat de la Conselleria d’Educació, Cultura, Universitats i Ocupació.

*Tercer. Participants en el curs de formació i en el curs d’actualització*

1. Pot participar en esta convocatòria el personal docent funcionari de carrera que exercisca en l’àmbit de gestió de la Conselleria d’Educació, Cultura, Universitats i Ocupació que complisca els requisits següents:

a) Ser funcionari de carrera d’ensenyaments regulats per la Llei orgànica 2/2006, de 3 de maig, d’educació, i haver sigut nomenat com a tal amb anterioritat al 19 de desembre de 2019 en centres docents públics de la Comunitat Valenciana la titularitat dels quals siga de l’Administració educativa de la Generalitat Valenciana.

b) Estar, durant el curs acadèmic 2024-2025, en servici actiu com a personal funcionari de carrera, en qualsevol centre públic o servici educatiu, o en llocs tècnics de l’Administració educativa relacionats amb els servicis educatius.

2. Les persones a les quals l’Administració educativa haja nomenat provisionalment per a exercir la direcció d’un centre en el curs 2024-2025 sobre la base del que disposen els articles 134.2 i 137 de la Llei orgànica 2/2006, de 3 de maig, d’educació, modificada Llei orgànica 3/2020, de 29 de desembre, seran inscrites d’ofici, llevat que presenten, per sol·licitud general única (<https://www.gva.es/va/inicio/procedimientos?id_proc=g95565>), la renúncia a eixa inscripció.

*Quart. Forma de participació i termini de presentació de sol·licituds*

1. El personal docent que vullga participar haurà d’emplenar la sol·licitud per via telemàtica utilitzant el formulari d’inscripció que estarà a la seua disposició en la plataforma OVIDOC (ovidoc.edu.gva.es) en l’apartat de tràmits. Haurà d’estar en possessió dels requisits en la data de publicació d’esta convocatòria. A la plataforma s’accedirà amb la clau d’usuari d’ITACA o amb el sistema Tk@bz, o amb el certificat de firma digital corresponent. Serà necessari disposar de la firma digital tant per a la presentació de la sol·licitud com per a desistir d’esta. L’emplenament de la sol·licitud a través d’este sistema generarà un número identificador que donarà validesa i unicitat al procediment.

Cada docent podrà presentar el nombre de sol·licituds telemàtiques de participació que vullga, però només es tindrà en compte l’última presentada, per la qual cosa només es considerarà acceptada una sol·licitud telemàtica per participant. No es tindran en compte les sol·licituds presentades per esta via que no completen el procés de presentació fixat, del qual s’obtindrà un número de sol·licitud en un document descarregable en PDF, que haurà de conservar la persona interessada per a acreditar la presentació dins del termini i en la forma establits.

2. El termini de presentació de sol·licituds s’iniciarà a les 08:00 del dia 9 de desembre de 2024 i estarà disponible fins a les 08:00 del dia 19 de desembre de 2024.

3. El professorat que participe en esta convocatòria realitzarà el curs de forma totalment telemàtica. Cada mòdul inclou sessions gravades, que és obligatori visionar, així com la superació de les activitats associades.

4. Qui acredite una experiència d’almenys dos anys complets en la funció directiva, o estiga en possessió d’habilitacions o acreditacions de direcció de centres públics expedides amb anterioritat a l’entrada en vigor de la Llei orgànica 8/2013, de 9 de desembre, així com el professorat que ja haja realitzat el curs de formació sobre el desenrotllament de la funció directiva, però hagen transcorregut huit anys des de l’expedició del certificat corresponent, hauran de realitzar el curs d’actualització de les competències directives. Per a fer-lo, hauran d’inscriure’s en almenys quatre mòduls, dels quals són obligatoris els mòduls I i VII (30 hores). Podran triar dos mòduls més entre els mòduls II, III, IV i V que s’indiquen en l’annex I. Esta elecció es farà a través de la plataforma Aules. Quan es realitze la inscripció, s’aportarà el certificat del curs realitzat anteriorment o el certificat que acredite l’exercici de la direcció durant dos anys.

*Quint. Documentació que han d’aportar les persones sol·licitants*

1. La inscripció exigix la declaració responsable de ser personal funcionari de carrera amb una antiguitat mínima de 5 anys. A este efecte, es marcarà l’opció corresponent en el formulari d’inscripció.

2. Si és el cas, s’aportarà la documentació acreditativa dels supòsits assenyalats en l’apartat 4 de la base quarta.

3. Les persones sol·licitants es responsabilitzaran expressament de la veracitat de la informació presentada.

*Sext. Adjudicació de places en els cursos*

1. Transcorregut el termini d’inscripció, la Subdirecció General de Formació del Professorat publicarà en la pàgina oficial de la Conselleria d’Educació, Cultura, Universitats i Ocupació la llista provisional de les places adjudicades. Així mateix, publicarà la llista de les sol·licituds que hagen resultat excloses, amb les causes d’exclusió.

2. Si es vol presentar una reclamació, s’haurà de dirigir per correu electrònic a [zchiakkesi@ygh.fq](mailto:jxdisxcxdx@upn.cv)  en un termini de cinc dies naturals a comptar de l’endemà de la publicació de la llista provisional.

3. Examinades les al·legacions presentades a la llista provisional, la Subdirecció General de Formació del Professorat publicarà en la pàgina web la llista definitiva de persones admeses i excloses.

4.  Les persones a les quals s’haja adjudicat una plaça rebran un correu electrònic en la seua adreça de correu corporativa amb indicacions d’accés a la plataforma Aules. En esta plataforma disposaran de tota la informació relativa al curs de formació.

5. L’assistència a la sessió inicial síncrona telemàtica és obligatòria, excepte per causa degudament justificada i comunicada prèviament a la direcció del CEFIRE de Lideratge Educatiu a través de l’adreça [lguyggzvkn@aqa.al](mailto:ztoepiuivs@urj.jz). La no assistència injustificada es considerarà com a renúncia a la plaça.

*Sèptim. Certificació dels cursos*

1. La realització de totes les activitats associades a cada mòdul en què cada u s’haja inscrit és obligatòria dins dels terminis que s’establisquen en la plataforma Aules per a cada un dels mòduls.

2. Tots els documents que conformen les activitats i el projecte de direcció hauran de tindre caràcter original i inèdit. El plagi detectat en la totalitat o en una part dels documents serà motiu per a no certificar el curs.

3. Una vegada finalitzada la formació, la Conselleria d’Educació, Cultura, Universitats i Ocupació expedirà un certificat de 130 hores que acredite haver superat el curs de formació sobre el desenrotllament de la funció directiva als participants que figuren com a aptes en l’acta final corresponent. En cas d’haver cursat només alguns mòduls, per tractar-se de la formació d’actualització de les competències directives, s’emetrà un certificat de 70 hores. En el revers del certificat es farà constar el programa formatiu i la duració dels mòduls cursats.

4. La possessió de l’acreditació implica per al personal docent estar a disposició, en el cas que no hi haja candidats en el seu centre, per a assumir la direcció del centre educatiu si l’Administració educativa ho sol·licita.

*Octau. Recursos*

De conformitat amb el que s’establix en els articles 112.1, 121 i 122 de la Llei 39/2015, d’1 d’octubre, del procediment administratiu comú de les administracions públiques, contra esta resolució, que no posa fi a la via administrativa, es podrà interposar un recurs d’alçada davant del secretari autonòmic d’Educació en el termini d’un mes a comptar de l’endemà de publicar-se.

ANNEX I

*Programa formatiu dels cursos de formació en competències directives per al desenrotllament de la funció directiva*

1. Mòdul I. Marc normatiu aplicable en els centres docents.

a) Ordenament jurídic espanyol. Normativa estatal i autonòmica.

b) Procediment administratiu comú. Normativa autonòmica sobre procediment administratiu.

c) Lleis i reglaments educatius.

d) Règim jurídic aplicable en el centre docent i els seus òrgans col·legiats.

e) Normativa aplicable al personal funcionari i laboral.

f) Normativa pressupostària, financera, de contractació pública i de responsabilitat civil.

g) Normativa relativa al menor.

h) Normativa de protecció de dades i la seua aplicació en els centres docents.

2. Mòdul II. Organització i gestió de centres docents.

a) El centre docent com a organització: funció directiva i documentació institucional.

b) Gestió del centre per projectes.

c) Imatge institucional, col·laboració i promoció externa del centre.

d) Funcions i responsabilitats de la direcció i de l’equip directiu.

e) Estructures de planificació i coordinació.

f) Gestió del centre com a organització educativa: models curriculars, formació docent, innovació educativa, treball en xarxes.

g) Avaluació de la pràctica docent.

h) Educar per a la convivència escolar. Prevenció de conflictes i programes de millora de la convivència. Programes per a una educació inclusiva, de coeducació i igualtat de gènere.

i) La participació de la comunitat educativa.

3. Mòdul III. Gestió dels recursos del centre docent.

a) Gestió administrativa i econòmica.

b) Gestió de recursos humans.

c) Gestió de temps i espais.

d) Servicis complementaris.

e) Ferramentes per a una gestió de qualitat. Especialització curricular dels centres i accions de qualitat.

f) El paper de les tecnologies de la informació i la comunicació en el centre. Ferramentes informàtiques. Desenrotllament de nous models d’ensenyament i aprenentatge. Programes informàtics de gestió de centres educatius. El pla digital dels centres.

g) Servicis de suport en els centres i programes institucionals. Programes educatius europeus.

h) Prevenció de riscos laborals i manual d’autoprotecció.

4. Mòdul IV. Factors clau per a una direcció eficaç.

a) La direcció escolar a Espanya: de la gestió al lideratge educatiu. El lideratge com a influència.

b) Tendències europees en lideratge educatiu. Plataformes de formació i bones pràctiques.

c) Models i estils de lideratge.

d) El lideratge per a l’aprenentatge.

e) Habilitats socials en la gestió dels centres docents.

5. Mòdul V. Rendició de comptes i qualitat educativa.

a) Gestió de qualitat i autoavaluació dels centres docents.

b) Autonomia, transparència i rendició de comptes.

c) Plans de millora. El PAM i el PROA+. Planificació estratègica dels processos.

d) Avaluació del sistema educatiu. Avaluació dels aprenentatges: desplegament i aplicació de proves.

e) Ferramentes per a l’avaluació del centre docent.

6. Mòdul VI. Projecte de direcció.

a) Anàlisi diagnòstica del centre docent.

b) Àrees de millora.

c) Objectius del projecte.

d) Plans d’actuació i la seua temporalització.

e) Recursos i organització del centre per a la consecució dels objectius.

f) Seguiment i avaluació del projecte: indicadors d’èxit.

7. Mòdul autonòmic. El sistema educatiu valencià.

a) Estructura de l’Administració educativa valenciana.

b) L’organització de la formació del professorat en la Comunitat Valenciana.

c) L’organització escolar i el funcionament dels centres en el marc de la LOMLOE.

  

València, 29 de novembre de 2024

Daniel McEvoy Bravo

Secretari autonòmic d’Educació